rlitschk/wikidir huggingface dataset:
David O. Selznick (* 10. Mai 1902 in Pittsburgh, USA; † 22. Juni 1965 in Hollywood, Los Angeles) weer en US-amerikaanschen Filmproduzent. To sien bekanntsten Filme tellt King Kong, Gone with the Wind, Rebecca un Duel in the Sun. Selznick stamm ut en jöödsche Familie. He weer de Söhn vun den Stummfilmspeelbaas Lewis J. Selznick. Dat O. in sien Naam hett he sülvst nadräglich infögen laten. Selznick hett an de Columbia University in New York City studeert, dat Studium aver afbroken un denn in de 1920er Johren bi MGM as Dreihbooklekter un Helpsmann vun’n Speelbaas anfungen. In’n Verloop vun de Tiet hett he för Paramount Pictures arbeit, woneem he en poor spoodrieke Filmen mit Ruth Chatterton produzeert hett, un ok för RKO Pictures. Dor weer he för Filmen verantwoortlich as The Most Dangerous Game oder King Kong. Na sien Hochtiet mit Irene Mayer, de Dochter vun Louis B. Mayer, güng he 1933 torüch na MGM. Anlockt weer he vör allen dör dat Verspreken, dat he en Film mit Greta Garbo produzeren dröff. De beiden hebbt sik op Anna Karenina verstännigt. De Garbo weer mit dat Resultat düchtig tofreden un wull Selznick as duersomen Produzenten hebben. Man na den Spood vun
De Codex Iustinianus is een vun veer Deele vun dat Wark, dat later den Naam Corpus Iuris Civilis kregen hett. En good Deel vun dat so nömmte Röömsche Recht is dor also in upschreven. Düsse Schrift is vun Kaiser Justinian I. an'n 13. Februar 528 in Updrag geven wurrn dör de Constitutio de novo codice componendo (ok Constitutio Haec nömmt). Dor hett de Kaiser in verlangt, all Gesette vun de Kaisers vör em schollen tohopenstellt weern, wenn se noch gellen döen. De Lüde, de düssen Updrag kregen harrn, hefft allerhand Vullmachten harrt un dröffen de Wetten afkörten un aktueller maken. De Kaiser weer dortieds noch nich lang in't Amt, man he harr dat dor up afsehn, de Eenheit vun dat Rechtswesen in dat Röömsche Riek in de late Antike wedder her to stellen. Vör den Codex Iustinianus weern vun private Hand al fröher de kaiserlichen Konstitutschonen sammelt wurrn dör Gregorius (2. bit 3. Johrhunnert n. Chr., Codex Gregorianus) un Hermogenian (293-294 n. Chr., Codex Hermogenianus). Ok en amtliche Sammlung dör Theodosius II. (438 n. Chr., Codex Theodosianus) harr dat al geven.
The Pleasure Garden is de Titel vun en britisch-düütschen Stummfilm ut dat Johr 1925, de na den gliek nöömten Roman vun Oliver Sandys entstahn is. Dat Filmdrama is de eerste Speelfilm vun Alfred Hitchcock. De harr woll al 1922 den Film Number 13 dreiht, künn den dormols aver nich to Enn bringen, vunwegen dat dat Studio vörher in Konkurs gahn weer. Patsy Brand arbeit as Revuedansersche in dat Theater The Pleasure Garden un dröpt na en Opföhren de junge Jill Cheyne vör dat Theater, de mit en Schrieven an den Theaterbaas Oscar Hamilton in de Tasch haapt, ok en Verdrag as Dansersche to kriegen. Man, ehr is de Breef un dorto all ehr Geld ut de Handtasch roovt worrn. Patsy nimmt ehr an’n nächsten Dag mit in’t Theater, woneem Jill vördansen deit. Ofschoonst se noch nie op en Bühne stahn harr, övertüügt se foorts mit ehr Talent un kriggt en Steed. Gau stiggt se to en geern sehn Solo-Dansersche op. Een Dag kummt Hugh Fielding to Besöök, de Verlöövte vun Jill, de vun Beroops wegen tosamen mit sien Fründ un Kolleeg Levet för twee Johren na Översee gahn mutt. Dorna haapt he aver noog Geld to hebben, üm Jill heiraten
De Habsborg, in jüngere Tied ok Slott Habsborg nömmt, is en Borg in de Swiez. Se liggt in de Gemarken vun de Gemeende Habsborg in den Kanton Aargau up den Kamm vun den Wülpelsbarg up en Hööchde vun 505 m over NN. Bekannt is se as Stammborg vun dat Huus Habsborg. Mit düssen Huus gung dat bargrop, as dat toeerst de Gemarken um de Borg umto in'e Hand kregen hett. Den eersten Steen schall um 1020/30 Radbot leggt hebben. Otto II. weer 1108 de eerste ut düt Adelshuus, de in Urkunnen as Greve vun Habsborg na to wiesen is. De Habsborgers hefft man bloß bi tweehunnert Johre in düsse Borg leevt. As se jummers mächtiger wurrn weern, hefft se de Borg gegen 1220/30 verlaten. Se duch jem denn to minne un konn sik nich sehn laten gegen annere Slötter. Achterna hefft se de Borg utlehnt an Deenstlüde. As dat Aargau in dat Johr 1415 von de Ole Eedgenotenschop erovert wurrn weer, hefft de Habsborgers ehre ole Stammborg endgüllig verlaren. Midderwielen harrn se avers Wien utboot to dat Zentrum vun ehre Herrschop. Vun 1804 af an höört de Borg den Kanton Aargau to. In dat eerste Viddel vun dat 11. Johrhunnert
Disse Artikel is man blots en Stubben. Du kannst Wikipedia helpen un em verbetern. Wetzlar is en Stadt in’t düütsche Bundsland Hessen, un liggt an den Stroom Lahn. Wetzlar is en Stadt mit 52.954 Inwahner (Stand: 31. Dezember 2018) up en Flach van 75,67 km² is dormit de twalfgröttste Stadt in Hessen. Dat is en ehmolige Riekstadt. Wetzlar. Mehr Biller, Videos oder Audiodateien to’t Thema gifft dat bi Wikimedia Commons. Offizielle Website van de Stadt
Maria Theresia (ok Marie Therese oder Maria Terese) is de Naam von Maria Theresia vun Neapel-Sizilien (1772–1807), Kaisersche vun Öösterriek, Maria Theresia vun Neapel-Sizilien (1867–1909), Förstin vun Hohenzollern-Sigmaringen, Maria Theresia (1717–1780), Erzhartogsche vun Öösterriek un Königin vun Ungarn, Fro vun Kaiser Franz I. vun Lothringen, Maria Theresia vun Öösterriek (1767–1827), Königin vun Sassen, Maria Theresia vun Öösterriek (1816–1867), Dochter vun Erzhartog Karl vun Teschen, Maria Theresia vun Öösterriek-Toskana (1801–1855), Königin vun Sardinien-Piemont, Dochter vun Ferdinand III., Maria Theresia vun Öösterriek-Toskana (1862–1933), Hartogsche vun Toskana, Fro vun Erzhartog Karl Stephan vun Öösterriek, Maria Theresia vun Savoyen, Hartogsche vun Savoyen, Maria Theresia vun Savoyen (1756–1805), den Grafen vun Artois siene Fro, he weer de latere franzöösche König Karl X., Maria Theresia vun Savoyen (1803–1879), Fro vun Hartog Karl II. Ludwig vun Parma, König vun Etrurien, Marie Thérèse Louise vun Savoyen (1749–1792, Hoffdame vun Königin Marie Antoinette, ok unner den Naam Marie-Louise von Savoyen-Carignan, Maria Theresia vun Spanien (1638–1683), Dochter vun König Philipp IV., Fro vun Ludwig XIV., Maria Theresia vun Spanien (1726–1746), Dochter vun König Philipp V., Fro vun Kroonprinz Louis Ferdinand, Maria Theresia vun Spanien (1882–1912), Dochter vun König Alfons XII., Fro vun Prinz Ferdinand Maria vun Bayern, Marie Therese vun
Maria Theresia vun Öösterriek (* 13. Mai 1717 in Wien; † 29. November 1780 ok dor) weer en Förstin ut dat Huus Habsborg. Se hett as Erzhartogsche in Öösterriek un as Königin unner annern in Ungarn (mit Kroatien) un Böhmen regeert (1740-1780) un warrt to de Monarken tellt, de ehre Tied präägt hefft. Dat weer de Tied vun den Upkläärten Afsolutismus. Se hett sik dor achter klemmt, dat ehr Mann Franz I. Stephan 1745 to'n Röömsch-düütschen Kaiser wählt wurrn is. Vun dor af an is se ok „Kaisersche“ nömmt wurrn, ofschoonst se de Kaiserkroon sülms gor nich kregen harr. As ehr Mann 1765 sturven weer, sünd em ehre Söhns Joseph II. un Leopold II. as Kaisers folgt. Vunwegen dat ehr Mann Franz I. keen egen Huusmacht harr un ok nich veel af wüss vun Politik un Militär, hett Maria Theresia de Geschäfte vun de Regeerung alleen föhrt. Ehr Mann hett sik sunnerlich dor um scheert, dat de kaiserliche Familie noog Geld tohopenkleien konn - un dat hett he goot henkregen. Just nadem se an de Macht kamen weer, möss Maria Theresia eerst mol den Krieg um de öösterrieksche Kroon utstahn. Dor hett se twaars Slesien bi an Frederik den Groten
De Öölboom oder Olivenboom (Olea europaea) is en immergrönen, knurrigen Boom, de al vun Ollers her besunners in dat Rebeet von de Middellannsche See un vundaag ok in Süüd- un Middelamerika kultiveert warrt. De Bläder seht silvergrau ut, de Blöten sünd witt. De Frucht vun den Öölboom is de Olive, ut de dat Olivenööl in Öölmöhlen utpresst warrt. Dat harte, dichte Holt warrt för Dreiheree un fiene Discheree bruukt.
Propan is en brennbor Gas ahn Klöör, dat to de Kohlenwaterstoffen tellt. In de Stoffgrupp un homologen Reeg vun de Alkanen steiht Propan an drüdde Steed. Propan is en Gas ahn Klöör un Röök mit en Smöltpunkt vun -187,7 °C un en Kaakpunkt vun −42 °C. De kritische Punkt liggt bi 96,8 °C un 4,2 MPa. De kritische Dicht liggt bi 0,22 g·cm−3. De Lööslichkeit bi bedriggt bi 20 °C 75 mg·l−1 in Water. In hoge Stoffkunzentratschonen kann Propan släperig maken un stickig wirken. Butendem is Propan sworer as Luft. Propan lett sik bito bannig licht tünnern un billt bi Volumenandeelen twüschen 2,12 % un 9,35 % in Luft explosive Mischen. De Tünnertemperatur liggt bi 470 °C (na DIN 51794), de Heizweert bedriggt 93 MJ·m−3. Bi’t Föddern vun Eerdgas warrt Propan as Nevenprodukt wunnen un in Eerdöölraffinerien bi’t Cracken vun Eerdööl herstellt. Dat Gas warrt in fletigen Tostand (Fletiggas) as Brenn- oder Heizgas insett, to’n Bispeel in Autos as Autogas, bi’n Bedrief vun Hittluftballons, in Brennanlagen, bi’t Kaken, to’n Opbereiden vun Warmwater oder in Gasgrills. Dorbi verbrennt dat Propan to Kohlenstoffdioxid un Water: C 3 H 8 + 5 O 2 ⟶ 3 C O 2 + 4 H 2
Desmond Wilkinson Llewelyn [ˈdɛzmənd ˈwɪlkɪnsn̩ ləˈwɛlɪn] (* 12. September 1914 in Newport; † 19. Dezember 1999 in Eastbourne) weer en walis’schen Schauspeler, de vör allen dör sien Rull as „Q“ in tallrieke James-Bond-Filmen bekannt worrn is. In de Rull stellt he den Baas vun’t Afdeel vun britischen Geheemdeenst dor, de för de technische Utrüstung tostännig is. Llewelyn weer de Söhn vun en Bargwarksingenieur. Eerst wull he Preester warrn, man wiel sien Schooltiet in’t Internat vun Radley hett he an tallrieke Theaterpradukschonen mitarbeit un fünn Spaaß doran. Bald hett he ok lütte Rullen in Theaterstücken un Filmen annahmen. To Anfang vun’n Tweeten Weltkrieg deen he as Ünneroffizier in de britischen Armee. In’t Johr 1940 is he in Frankriek vun de Düütschen fangennahmen worrn un weer fief Johren lang in Kriegsfangenschop. In’t Oflag IX A/Z harrn de Fungenen en Fluchttunnel graavt. Man, an’n Avend vör de plaanten Flucht, as Llewelyn an’t Arbeiten weer, is he opdeckt worrn un kreeg teihn Daag Isolatschoonshaft. Na’n Krieg hett Llewelyn sien Theaterloopbahn wieterföhrt. In’t Johr 1963 is he för den tweeten Bond-Film From Russia with Love as Tüüchmeester „Q“ anstellt worrn. In de Johren dorna hett Llewelyn in meist all Bond-Filmen mitspeelt un is dormit een
Hugo Rafael Chávez Frías [['uɣo rafa'el 'tʃaβes 'fɾias]] (* 28. Juli 1954 in Sabaneta; † 5. März 2013 in Caracas) weer en venezolaansch Offizier un Politiker. Van 1999 bit to sien Dood weer he Staatspräsident vun Venezuela, nehm wiels sien Amtstiet diverse Verfaatensännern vör un hett deelwies mit Sünnervullmachten per Dekret regeert. Mit sien Programmatik hett sück Chávez up sien Vörbild Simón Bolívar beropen un de sien Insatz för en vereent Süüdamerika, woran he sück mit sien Bolivarisch Revolutschoon ünner Integratschoon vun sozialistisch un marxistisch Ideen ansluuten dee. De fröhere Oberstleutnant hett Anfang vun de 1980er Johren de Ünnergrundbewegen Movimiento Bolivariano Revolucionario 200 grünnd. Nah en scheefgahn Putschversöök, de hüm landswiet bekannt maken dee, keem he för twee Johr in Haft. He hett denn de Movimiento Quinta República grünnd un wunn 1998 die Präsidentschapswahlen. Bi de Wahlen 2000, 2006 un 2012 wurr he dreemal nahnanner weer wählt. Of Chávez sien Amtstiet as demokraatsch legitimeert oder völmehr diktatorisch bewert wurrn moot, is bit hüüd Gegenstand vun Debatten. Chávez wurr as Söhn vun den ehmalgen Dörpschoolmeester Hugo de los Reyes Chávez un sien Fru Elena Frías de Chávez in den westvenezolaanschen Bundsstaat Barinas boren. He weer tweemal verheiraadt un harr veer Kinner
Beverly Hills Cop II (op platt so veel as: „Polizist vun Beverly Hills II“) is de Titel vun en US-amerikaansche Actionkummedie ut dat Johr 1987 mit Eddie Murphy in de Hööftrull. Dormit geiht de Geschicht um den Polizist Axel Foley wieter, de mit Beverly Hills Cop in’t Johr 1984 to sehn weer, en drüdden Deel is 1994 dreiht worrn. In Beverly Hills, Kalifornien warrt över de so nöömten „Alphabetverbreken“ snackt. An den Daatoort warrt jümmer en Breef mit en verslötelten Text torüch laten, de ut en Reeg vun Tallen besteiht. Bi’t Ermiddeln geht dat nich recht vöran. Dorto kummt, dat ok de ne’e Polizeibaas, Harold Lutz, Dör’nanner dorin bringt, vunwegen dat he sik bi den Börgermeester anklaien will. As Andrew Bogomil, de intwüschen Captain vun’t Beverly Hills Police Department worrn is, Taggart un Rosewood op egen Fuust Ünnersöken in den Fall anstellt, will Lutz dorvun nix weten. He suspendeert Bogomil un versett Taggart un Rosewood na de Verkehrspolizei versett. Kort later warrt Bogomil op apene Straat daalschaten. Vun dissen Vörfall höört ok Axel Foley in Detroit. He stickt sülvst in en wichtigen Fall un schall sien Baas Chief Todd Resultaten bringen, liekers maakt he sik foorts op’n Weg na Beverly
Udo Paschedag (* 27. September 1954 in Wienghuom’m) is en düütschen polietschen Beamten. Paschedag hett na dat Abitur an de Universität Mönster Juristeree studeert un denn sien Referendariat an dat Landgericht Essen maakt. Na dat twete Staatsexamen in Düsseldörp hett he 1984 in Neddersassen den Richterdeenst in de Verwaltungsgerichtsborkeit anfungen. 1987 is he Dezernent för Ümwelt, Weertschop un Verkehr, Jöögd un Sozialen Kraam bi’n Landkreis Cuxhoben worrn. In dat sülve Johr is Paschedag Richter an dat Verwaltungsgericht op Levenstied worrn. Von 1991 bet 1992 weer he Referent bi dat Neddersassische Binnenministerium in Hannover un von 2001 bet 2003 bi dat Bundsümweltministerium in Berlin. 2003 is he Referatsbaas bi dat Bundsümweltministerium worrn. Von 1996 bet 2010 weer Paschedag för Bündnis 90/De Grönen in’n Kreisdag von’n Landkreis Stood. An’n 16. Juli 2010 is he ünner Minister Johannes Remmel Staatssekretär in dat Ministerium för Klimaschutz, Ümwelt, Bueree, Natur- un Verbrukerschutz von Noordrhien-Westfalen worrn. In’n Februar 2013 is he Staatssekretär in dat Neddersassische Ministerium för Eten, Bueree, Verbrukerschutz un Landsentwicklung worrn. An' 3. September 2013 hett de Landsregeeren beslooten, hüm in den eenstwieligen Ruhestand versetten to laaten. Grund dorför weer mit, dat he sück en bannig dicken Deenstwagen leist harr un in den Tosommehang
Olivenööl warrt ut dat Fleesch un ok ut de Steenkarns vun de länglichen oder kugelrunden, eerst grönen un denn blauswarten Steenfrüchten vun den Öölboom (Olea europaea) maakt. In Öölmöhlen warrt dat Olivenööl utpresst, dat lett bleeklich geel un gröönlich, dröögt nich, warrt avers licht galsterig. Wenn de Früchten na de Aarnt foors richtig behannelt warrt, is dat Ööl ene gode un gesunde Spies. Ut enen groten Deel vun dat Olivenööl, dat nich den rechten Smack hett, warrt Seep un Farvenstoff maakt. Olivenöl. Mehr Biller, Videos oder Audiodateien to’t Thema gifft dat bi Wikimedia Commons.
Speed 2: Cruise Control is de Titel vun en US-amerikaanschen Actionfilm ut dat Johr 1997, de an de Geschicht vun den Vörlöper Speed vun 1994 ansluten deit. As in den eersten Film, speelt Sandra Bullock ok hier wedder de Hööftrull. Speelbaas weer bi beide Filmen Jan de Bont. De Polizist Alex Shaw jaagt in Los Angeles op een Motorrad achter en Leverwagen ran, de vull mit roovte Woren is. To de glieken Tiet hett sien Fründin Annie en Fohrprüfung, üm ehrn Föhrerschien torüchtokriegen. Se draapt sik, as Annie en Polizeiauto rammt un dör ehr Prüfung fallt. Eerst dordör warrt se gewohr, dat Alex bi en Sünnereenheit arbeit un nich eenfachen Polizist an’n Strand vun Venice Beach is. Se weer vun ehrn letzten Fründ, den Polizist Jack (ut den eersten Film), weggahn, vunwegen dat sien Beroop so gefährlich weer. Liekers hett Alex al en Krüüzfohrt in de Karibik för jem organiseert, un so fohrt de beiden tosamen in den Urlaub. Man, to de Gäst an Boord vun de Seabourn Legend höört ok John Geiger, de en reeknerbaseert Autopiloten-System för Krüüzfohrtscheep utklamüstert hett, denn aver rutsmeten weer, as he vun Beroops wegen krank worrn is. Em blieft blots noch wenige Johren, un
Christian Richard Bauer (* 11. September 1984 in Hamborg) is en düütschen un nedderdüütschen Schauspeler un Singer. Bauer füng al as Kind bi de Volksspielbühne Rissen an un speel dor bet 2009 so üm un bi 30 Rullen. Vele Wiehnachtsmärken un plattdüütsche Kummedies, aver ok "Der Dieb, der nicht zu Schaden kam" vun Dario Fo, "Black Coffee" vun Agatha Christie, de Hamlet-Persiflage "Prinz von Dänemark" un twee plattdüütsche Musicals. Mit twölf Johr stünn he in sien eerste Hauptrull op de Bühn vun dat Hamborger Kellertheater. Na sien Abitur studeer he eerst düütsche un nedderdüütsche Literatur un klassische Philologie, ehrdat he an de Schule für Schauspiel Hamburg dat Schauspeelstudium anfangen dä. Dor studeer he bi Lehrers as Michael Bogdanov, Jens Roth un Renate Bleibtreu. 2010 weer he mit de Schauspeelschool toenn un speel den Hans vun Wittenstein ut "Undine" vun Jean Giraudox an dat Theaterhaus in Hilmessen. Wieldes studeer he ok klassischen Musical-Gesang bi Stephan Drakulich an de Joop van den Ende Academy in Hamborg un klassischen Gesang bi Christian Halseband vun de Hoochschool Ossenbrügge. Tosamen mit den Hamborger Knabenchor stünn he in den Beiersdorf-Konzertsaal in Hamborg op de Bühn. Noch ehr he mit de Schauspeelschool toenn weer, wörr he an't
De Riekskleenodien (ok: Rieksteeken oder Rieksschatt) sünd de Insignien vun de Kaisers un Könige vun dat Hillge Röömsche Riek. As de wichtigsten Deele höört dor de Riekskroon, de Hillige Lanze un dat Riekssweert to. Se sünd hüdigendags unnerbrocht in de Schattkamer vun de Hoffborg in Wien. De Riekskleenodien sünd meist de eenzigste Kroonschatt ut dat Middeloller, den dat vundagen noch geven deit. Dat Woort Kleenod warrt in de Middelnedderdüütsche Spraaken in allerhand Varianten bruukt. Vun „Rieks“kleenodien kann an un for sik bit in dat hoge Middeloller hen noch gor nich snackt weern. De Gedanken vun dat „Riek“ speelt eerst later en grottere Rull. To düsse fröhe Tied weert se ehrder mit den Herrscher un siene Person verbunnen, as mit dat Riek. So weert se up Latiensch insignia imperialia, regalia insignia, insignia imperalis capellae quae regalia dicuntur un anners wat in de Aart benömmt. In en Inventarlist ut de Borg Trifels ut dat Johr 1246 heet se keiserliche zeichen. Dor is mit klaar, dat se to düsse Tied up de Person un up dat Amt vun den Kaiser betrocken weert. Dor kummt noch to, dat bit to de Tied vun Kaiser Karl IV. noch Stücke ut den Schatt rutnahmen, toföögt un
Plewert ist en lüttje Loog an de Westkant van Oostfreesland, 10 km noordwestelk van Emden, an de Noordsee. Plewert hört to de Gemeen Krummhörn in d´ Landkreis Auerk, in Nedersassen. De Küstengewesten sünd hier dör Dieken sekert, de lopend un besünners in de lesd Jahren mit völ Geld un Gedoo verhoogt wurrn. Dat 1300 Jahr oll Plewert hört siet 1972 mit 19 anner Logen um Pesem to d´ Gemeen Krummhörn. In d´ Dezember 2012 leven in Plewert 395 Minsken up 577 ha platt Land. In d´ Middent up de Keern van de oll Warf steiht siet 700 Jahr uns gotske Kark. Mit de Tied wurrn daar hennig Backsteenhusen sünner Plaan, krüz un quer, umto baut. Blot de groot oll Plaatsen, kieken akkeraat mit hör staatske Vörennen na de Kark. Histoorje: Um 1400 kregen de Edellü ut de lokaal Höövdlingsstamm dat gladd vermeet een Waterslöss in d´ Nordwesten van Plewert, achter de Kark, to bauen. De Börg deende de Ofwehr van Tegenspölers bi Krieg un Elend. Mitunner hebben bi dat Spill ok Seerovers Schuul söcht, wenn se sük vör de Hambörger Kooplü verstoppen mussen. 1782 wurr de Börg sleten, um neet to seggen, ofreten. Al 1744 full Plewert mit heel Oostfreesland
Andreas Ebertus (* 12. Juli 1479 in Grünberg; † 22. August 1557 in Wriezen) weer en düütsch lutherisch Theoloog. Andreas Ebertus studeer in Prag, Leipzig un Wittenberg. Dornah harr he in Neiße un Ottmachau riek Pfründe, hett sück aber bald de Lehr vun Luther towendt un keem wohrschienlich 1535 in dat noch kathoolsch Frankfort (Oder), wo he ünner de Familien vun dat Patriziat, insbesünnere de Familien Winse, Sporn un Affen, reformatorisch Predigten hull, weswegen he aber ok bald weer flüchten muss. Nahdem de protestantisch Lehr 1539 vun den Kurfürsten in Brannenburg inführt wurr, kreeg Ebertus en Pfarrstäe in Wriezen. Sien Söhn Jakob wurr Perfesser för Theologie in Frankfort (Oder). In Frankfort (Oder) is en Straat nah Andreas Ebertus nömmt wurrn.
Pierre Edmond Leon Viette (* 29. Juni 1921; † 30. April 2011) weer en franzöösch Entomoloog un Lepidopteroloog. He hett wiels de Düütsch Besetten in Frankriek in' Tweeten Weltkrieg de Universität Dijon besöcht un hett sien gesamte beroplich Loopbahn an dat Muséum national d’histoire naturelle in Paris verbrocht. He hett sück up de Systematik vun de Insekten, vör allen up de vun Bottervagels spezialiseert. He hett över 400 wetenschaplich Artikel verfaat. 1978 kreeg he för sien Wark de Karl-Jordan-Medaille. Die Nachtfalter Europas und Nordafrikas. Ein Taschenbuch für Biologen und Naturfreunde (tosommen mit Pierre Claude Rougeot, översett un herutgeven vun R. Ulrich Roesler) Benoît Dayrat: Les botanistes et la flore de France, trois siècles de découvertes. Publications scientifiques du Muséum national d’histoire naturelle 2003. Jean Lhoste: Les Entomologistes français. 1750-1950. 1987. Aberlenc H.-P., 2011 – In memoriam Pierre Viette (29 juin 1921-30 avril 2011). L’Entomologiste, 67 (3) : 153-155. (pdf)
The Green Berets is de Titel vun en US-amerikaanschen Kriegsfilm ut dat Johr 1968 vun den Speelbaas Ray Kellogg. Hööftdorstellers in dissen teemlich propagandistischen Film weern ünner annern John Wayne, David Janssen, Jim Hutton, George Takei un Aldo Ray. Wayne weer ok an de Regie bedeeligt. De Film keem rut, as de Vietnamkrieg op sien Hööchpunkt weer. Wayne weern dormols de Anti-Vietnamkrieg-Kampagnen un Demonstratschonen opstött, so dat he en Film dorgegen setten wull. De Film harr de wohrhaftigen Begeevnissen vun de Slacht vun Nam Dong to’n Vörbild, bi de en lütte Eenheit Special Forces (Green Berets) sik gegen Feenden in veel gröttere Tall dörsett hett. De Hööftgeschicht, de in den Film wiest warrt, is aver rein utdacht. Mit en Eenheit, de jüst an de John F. Kennedy School for Special Warfare in Fort Bragg utbillt worrn sünd, warrt Colonel Mike Kirby na Đà Nẵng in Vietnam schickt. Dor schall he mit sien Lüüd en Guerillaoperatschoon gegen de Vietkong ünnernehmen. Mit de Eenheit reist ok de Reporter George Beckworth, de den Krieg kritisch sütt un sik sülvst en Bild vun de Laag maken will. Kirby sien Eenheit hülpt, en Gefechtsstand achter de feendlichen Lienen vun’n Vietkong optoboen. Dat is bannig gefährlich,
De Metallizität is in de Astrophysik en Beteken för de Männichkeit vun de sworen cheemschen Elementen in Steerns. Anners as in de cheemschen Bedüden versteiht man hier ünner Metallen tomeist all Elementen mit Utnahm vun Waterstoff un Helium, mitünner aver ok eerst de Elementen vun Kohlenstoff an. De sworen Elementen sünd in’t Weltall eerst dör Karnreakschonen in Steerns billt worrn, dör en Vörgang, de ok Nukleosynthees nöömt warrt. De Metallizität is dormit also verbunnen mit de Tiet, as de Steern entgstahn is: Steerns mit en siete Metallizität sünd entstahn, as dat Universum noch in en fröh Entwicklungsstadium weer un dat eerst wenig swore Elementen geev. Steerns mit en hoge Metallizität sünd later tüügt worrn un bargt de Rückstännen mit sworere Elementen ut vörige Steerngeneratschonen. De Elementen Lithium, Beryllium un Bor, de in’t Periodensystem twüschen Helium un Kohlenstoff staht, kamt in lütte Kunzentratschonen in Steernatmosphären vör. Ut de Steerns künnt se nich stammen, vunwegen dat gauere Vörgäng in’n Verloop vun de Synthees jem glieks wedder verbruken doot. Se kamt – afsehn vun den kosmologischen Andeel vun Lithium-7 – ut de Spallatschoon vun sworere Elementen dör kosmische Strahlen in’t interstellare Gas. De Massenandeel vun sworere Elementen an de Sünnmasse liggt bi ruchweg